เกิดสถานการณ์อุทกภัยในจังหวัดเชียงใหม่ เกิดวาตภัยใน 3 จังหวัดภาคใต้ ประสานดูแลและเร่งช่วยเหลือผู้ประสบภัย
กรมป้องกันและบรรเทาสาธารณภัย ในฐานะกองอำนวยการป้องกันและบรรเทาสาธารณภัยกลาง (กอปภ.ก.) รายงานสถานการณ์อุทกภัยเมื่อวานที่ผ่านมา (6 ส.ค. 65) เกิดฝนตกหนัก ทำให้น้ำท่วมขังในพื้นที่บริเวณสี่แยกช่วงสิงห์และบริเวณกาดก้อม อำเภอเมืองเชียงใหม่ จังหวัดเชียงใหม่ ปัจจุบันอยู่ระหว่างการสำรวจความเสียหาย ไม่มีผู้ได้รับบาดเจ็บและเสียชีวิต  สถานการณ์คลี่คลายแล้ว ขณะเดียวกันเกิดสถานการณ์วาตภัยในพื้นที่ 3 จังหวัด ได้แก่  จังหวัดนราธิวาส ปัตตานี และจังหวัดยะลา บ้านเรือนประชาชนเสียหาย 10 หลัง ผู้ได้รับบาดเจ็บ 1 ราย  ปัจจุบันสถานการณ์ยุติแล้ว กรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่น และหน่วยงานที่เกี่ยวข้องลงพื้นที่ดูแลให้การช่วยเหลือผู้ประสบภัย และสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ประชาชนสามารถแจ้งเหตุและขอความช่วยเหลือทางไลน์ “ปภ.  รับแจ้งเหตุ 1784” และสายด่วนนิรภัย 1784 ตลอด 24 ชั่วโมง